### 12.    Orientering om servicemål for byggesagsområdet

**Åbent**

Sagsnr.: 326-2015-32195       J.nr.: 02.34.00           Dokumentnr.:
326-2016-224308

**Sagstype**

Orientering.

**Resume og sagens baggrund**

KL og regeringen har indgået aftale om at nedbringe
sagsbehandlingstiderne for erhvervsrettede myndighedsopgaver, herunder
miljøgodkendelse til virksomheder, miljøgodkendelse af husdyrbrug samt
byggetilladelser.

Aftalen indeholder konkrete servicemål for udvalgte typer af
byggesager. Umiddelbart giver aftalen ikke anledning til at ændre kommunens
gældende servicemål for 2016, men det vil være vigtig at udviklingen følges,
således at vi kan overholde de udmeldte servicemål.

**Indstillinger**

Chefen for Plan og Byg og Miljø indstiller, at orienteringen
tages til efterretning.

**Behandling**

Teknik- og Miljøudvalget.

**Sagsfremstilling**

I forlængelse af aftale om kommunernes økonomi for 2015, har
Regeringen og KL den 18. december 2015 indgået aftale om servicemål for
kommunal erhvervsrettet sagsbehandling. Det betyder, at der er fastsat servicemål
for sagsbehandlingstiden af miljøgodkendelser, godkendelser af husdyrbrug samt
for byggesager.

*Nye beregningsregler for sagsbehandlingstiden*

De fastsatte servicemål kan ikke direkte sammenlignes med
Kalundborg Kommunes interne fastsatte servicemål, idet aftalen mellem KL og
regeringen anvender en ny beregningsmetode for sagsbehandlingstider. Det er dog
det tekniske områdes vurdering, at Kalundborg Kommunes servicemål ligger
indenfor rammerne af aftalen mellem KL og regeringen.

De nationale servicemål indeholder en del uklarhed. Det
fremgår fx ikke, hvor lang tid sagsbehandling af et sommerhus, rækkehus eller
en erhvervsbygning i én etage må tage - for blot at nævne nogle eksempler.

*Logning af sagsbehandlingstid i Byg og Miljø*

De ændrede beregningsregler har hidtil ikke været
understøttet af de IT-mæssige løsninger, herunder kommunens fagsystem samt Byg
og Miljø. Det har dog pr. 1. juli 2016 været muligt at registrere og logge
tider i Byg og Miljø, således at sagsbehandlingstiderne fremadrettet kan måles.

*Opsummering*

Frem til ultimo 2016 ønsker Plan, Byg og Miljø at fastholde
kommunens nuværende interne servicemål, som også vil blive fremlagt politisk
ved de kvartalsmæssige opgørelser som hidtil. Dette skyldes, at det først pr.
1. juli 2016 har været muligt at registrere tiderne i Byg og Miljø, og der
derfor ikke er tilstrækkelig data til rådighed.

Det er dog forventeligt, at der nationalt vil være en
offentliggørelse iht. de nationale servicemål ved udgangen af året.

**Økonomiske konsekvenser**

Der er på finansloven for 2015 afsat en samlet ramme til
reduktion af sagsbehandlingstiden for hhv. miljøgodkendelse af virksomheder,
godkendelse af husdyrbrug og byggetilladelser.

Der er i den forbindelse afsat 154 mio. kr. til
understøttelse af reduktionen i sagsbehandlingstiden i perioden 2016-2018. De
154 mio. kr. er dels afsat til regulering af det kommunale bloktilskud og dels
til understøttende aktiviteter, som KL skal afholde. Herunder er der ligeledes
afsat midler til videreudvikling af Byg og Miljø.

Der tildeles kommunerne i alt 141,6 mio. kr. Det betyder, at
der tilfalder Kalundborg Kommune i størrelsesorden 0,424 mio. kr. årligt i
perioden 2015-2018 til reduktion af sagsbehandlingstiderne på de tre områder.

**Bilag**

|  |  |
| --- | --- |
| Bilag 1 - Aftale om servicemål for kommunal erhvervsrettet sagsbehandling | 326-2016-244017 |
| Bilag 2 - Teknisk bilag til Aftale om servicemål for kommunal erhvervsrettet sagsbehandling | 326-2016-244021 |
| Bilag 3 - Anbefaling nr. 1 til servicemålsaftalen | 326-2016-244023 |